በዓሉ አገራዊ ልማትን ለማፋጠን ጉልህ ሚና መጫወቱን ምክር ቤቱ ገለፀ
የኢትዮጵያ የብሔሮች፣ብሔረሰቦችና ህዝቦች ቀን በዓል አገራዊ ልማትን ለማፋጠን ጉልህ ሚና መጫወቱን የፌዴሬሽን ምክር ቤት ገለፀ፡፡የበዓሉ አዘጋጅ ክልሎች ከአገራዊ ዕቅድ የተቀዱ የተለያዩ ሰፋፊ ልማቶችን በማከናወን ዕድገታቸውን እያፋጠኑ እንደሚገኙ የፌዴሬሽን ምክር ቤት ፅህፈት ቤት ኃላፊ አቶ ያሲን መሀመድ ለዋልታ ገልጸዋል፡፡ክልሎች ለበዓሉ ዝግጅት በተለይም በዋና ከተሞች የተለያዩ ግዙፍ ማህበራዊ አገልግሎት መስጫ ተቋማትን በመገንባት ትልቅ እመርታ ማስመዝገባቸውን ነው ያሰረዱት፡፡በዓሉ በተከበረባቸው ክልሎች ስታዲየም ፣የባህል ማዕከል፣ የመሰብሰቢያ አዳራሽ፣መንገድና የተለያዩ መሰረተ ልማቶች በስፋትና በጥራት ተገንብተው ለአገልግሎት መብቃታቸውን አቶ ያሲን ያስታውሳሉ፡፡እነዚህ የበዓሉን መከበር ተከትሎ የተከናወኑ ልማቶች አገራዊ ልማቱን እያፋጠኑት እንደሚገኙ ገልፀዋል፡፡የብሔሮችና ብሔረሰቦች ቀን በዓል ልማትን ከማፋጠንና ከማስፋፋት ባሻገር ግዙፍ ፕሮጀክቶች በአጭር ጊዜ ውስጥ ተገንብተው ለአገልግሎት እንዲበቁም ትልቅ ድርሻ ማበርከቱን ነው ያስገነዘቡት፡፡ዘንድሮ በሐረር ከተማ በዓሉ የተከበረበት ስታዲየም በስድስት ወራት በዓሉን ለማስተናገድ በሚያስችል መልኩ ግንባታው መጠናቀቁን በማሳያት ጠቁመዋል፡፡አቶ ያሲን እንዳሉት በበዓሉ ወቅት የተገኙ ተሞክሮዎች በደንብ ተቀምረው ለሁሉም ክልሎች እንዲደርሱ ይደረጋል፡፡በዚህም ክልሎች የታሰበውን ዓላማ ለማሳካት የተሄደበትን መንገድ በመውሰድ ከራሳቸው ነባራዊ እውነታ ጋር በማጣጣም ልማትን ለማስፋፋት ይሰራሉ፡፡ፕሮጀክቶችን በተያዘላቸው ጊዜ ለማጠናቀቅ በቁርጠኝነት መንቀሳቀስ ከተቻለ የሚፈለገውን ውጤት ለማስመዝገብ እንደሚቻልም እንደ ማሳያ እንደሚጠቀስ ነው የገለጹት፡፡የአመራሩን አቅም በማጎልበት ቀጣይ ልማቶችን በጥራትና በፍጥነት ለማከናወን የተሻለ አቅጣጫን ለማስቀመጥ እንደሚረዳም አቶ ያሲን አስረድተዋል፡፡ከዚህ በተጨማሪ በዓሉ የህዝቦችን ትስስር ይበልጥ ለማጠናከር፣ ህዝቦች ባህላቸውንና ቋንቋቸውን ለማስተዋወቅ፤ ህገመንግስታዊ አስተምህሮን ለማስፋፋትና የሠላምን ፋይዳ በደንብ ለማስረፅ የማይተካ ሚና አለው ብለዋል፡፡ዘንድሮ በሐረሪ ክልል የተከበረው በዓል አጠቃላይ ዝግጅትና አከባበር ጥንካሬና ጉድለቱ በዚህ ወር መጨረሻ ተገምግሞ ውጤቱ ይፋ እንደሚደረግ ምክር ቤቱ ጠቁሟል፡፡